Zac Efron

Mae **Zachary David Alexander "Zac" Efron** (ganed 18 Hydref 1987) yn ganwr ac yn actor o'r Unol Daleithiau. Dechreuodd actio ar ddechrau'r 2000au, a daeth yn adnabyddus i gynulleidfaoedd ifainc ar ôl iddo gael rhan yn ffilm wreiddiol *High School Musical* ar y Disney Channel, y gyfres *Summerland* a'r fersiwn ffilm o sioe gerdd Broadway, *Hairspray*.. Tra'n siarad â chylchgrawn *Newsweek* ym mis Mehefin 2006, dywedodd y cyfarwyddwr Adam Shankman mai Efron oedd "arguably the biggest teen star in America right now."

## Cefndir a bywyd cynnar 
Ganwyd Efron yn San Luis Obispo, Califfornia gan symud yn ddiweddarach i Arroyo Grande, California. Mae ei dad, David Efron, yn beiriannydd mewn pŵerdy a'i fam, Starla Baskett, yn gyn-ysgrifenyddes a weithiodd yn yr un pŵerdy a'i dad.  Disgrifiodd Efron ei blentyndod fel "plentyndod normal" mewn teulu dosbarth canol. Mae ganddo frawd iau, Dylan. Mae Efron o dras Iddewig ond mae'n agnostig, ac ni fu erioed yn grefyddol. Dywedodd y byddai'n "flip out" petai'n cael B ac nid A yn yr ysgol, a disgrifiodd ei hun fel "clown" y dosbarth. Anogodd ei rieni ef i ddechrau actio pan oedd yn unarddeg oed. Yn ddiweddarach, ymddangosodd mewn cynyrchiadau theatr yn ei ysgol uwchradd, gweithiodd mewn theatr o'r enw  *The Great American Melodrama and Vaudeville*, a dechreuodd wersi canu. Perfformiodd Efron mewn dramâu fel Gypsy, Little Shop of Horrors, a The Music Man. Cafodd Efron ei argymell i asiant yn Los Angeles gan ei athrawes ddrama, Robyn Metchik (mam yr actorion Aaron Michael Metchik a Asher Metchik). Yn hwyrach, cafodd gytundeb gyda Creative Artists Agency.

### Addysg 
Graddiodd Efron i Ysgol Uwchradd Arroyo Grande High School yn 2006, ac yna cafodd ei dderbyn i Brifysgol De Califfornia. Penderfynodd beidio â mynd am y tro er mwyn gallu canolbwyntio ar ei waith actio. Bwriada ddychwelyd i astudio rhyw bryd yn y dyfodol. Roedd Efron hefyd wedi mynychu'r Pacific Conservatory of the Performing Arts, coleg cymunedol wedi'i lleoli yn Santa Maria, Califfornia. Yma cafodd gyfle i weithio fel perfformiwr ifanc rhwng 2000 a 2001.

## Gyrfa actio 
Yn 2002, dechreuodd Efron ymddangos mewn cyfresi teledu, gan gynnwys *Firefly*, *ER*, a *The Guardian*. Portreadodd Cameron Bale ar y gyfres *Summerland*, sydd bellach wedi'i chanslo. Yn wreiddiol, cafodd Efron ei gyflwyno fel cymeriad parhaus, ond daeth yn aelod rheolaidd o gast y sioe yn yr ail gyfres yn 2004. Ers ymddangos yn *Summerland*, bu Efron ar y sioeau *CSI: Miami*, *NCIS*, *The Suite Life of Zack & Cody* a *The Replacements*. Yn 2003, serennodd Efron yn y ffilm deledu *Miracle Run* lle chwaraeodd ran efaill awtistig. Fe'i enwebwyd am Wobr am y Perfformiad Gorau gan Artist Ifanc mewn Ffilm Deledu neu Gyfres-Fechan. Yn 2005, chwaraeoedd y prif gymeriad yn fideo cerddorol Hope Partlow ar gyfer ei chân "Sick Inside." Hefyd yn 2005, chwaraeodd ran Patrick McCardle yn *The Derby Stallion*, lle mae ei gymeriad eisiau maeddu bwli'r dref mewn ras geffylau.

### 2006: *High School Musical* 
Yn 2006, serennodd Efron fel Troy Bolton yn ffilm wreiddiol y Disney Channel, High School Musical. Nid oedd llawer o ddisgwyliadau o'r ffilm ganddo i ddechrau, ond llwyddodd y ffilm i'w wneud yn enw ac yn wyneb cyfarwydd ymysg cynulleidfaoedd ifanc fel actor a chanwr. Ym mis Awst 2006, enillodd Efron Wobr Teen Choice fel y Seren Newydd Gorau, ynghyd a'r Categori Perthynas Orau Ar-Sgrîn gyda Vanessa Hudgens. Teithiodd cast y ffilm, gan gynnwys Efron, i Sydney, Awstralia, Llundain, Lloegr, ac i leoliadau eraill er mwyn hyrwyddo'r ffilm

Yn fuan ar ôl i *High School Musical* gael ei darlledu, rhyddhaodd Efron ddwy gân a aeth i'r siart Americanaidd sef "Get'cha Head in the Game" a "Breaking Free", deuawd o'r ffilm gyda Vanessa Hudgens. Yr wythnos ganlynol, roedd gan Efron bum cân o High School Musical yn y siart: "Get'cha Head in the Game", "Start of Something New", "What I've Been Looking For: Reprise", "We're All in This Together" a "Breaking Free." Credydwyd "We're All in This Together" fel holl gast High School Musical. Ar y pryd "Breaking Free", oedd y gân a ddringodd i fyny'r siart gyflymaf, o  #86 i #4 o fewn pythefnos; maeddwyd y record gan gânBeyoncé a Shakira, "Beautiful Liar". Ymddangosodd Efron hefyd fel capten y Tîm Coch yn Ngêmau'r Disney Channel 2006.

Cwestiynwyd doniau canu Efron pan ddatgelwyd fod llais Andrew Seeley wedi cael ei flendio gyda llais Efron ar drac sain High School Musical. Datgelodd cyfweliad gyda chylchgrawn *Rolling Stone* ar 23 Awst 2007 fod Efron wedi cael ei gastio ar ôl i'r caneuon gael eu hysgrifennu. Roedd y caneuon (a ysgrifennwyd ar gyfer tenor), ychydig tu hwnt i'w lais baritôn ef. Fodd bynnag, dywedodd Efron mewn cyfweliadau ei fod yn credu mai fel actor dramatig difrifol y bydd ei yrfa yn datblygu, ac nid o reidrwydd fel canwr.

### 2007-presennol: rôlau diweddar 
Ar 7 Ebrill 2007 ymddangosodd Efron ar raglen o Punk'd. Serennoddd Efron hefyd yn fideo cerddorol sengl Vanessa Hudgens "Say OK", lle chwaraeodd rhan ei chariad. Darlledwyd y fideo ar 16 Mawrth 2007 ar y Disney Channel. Y flwyddyn honno hefyd, fe'i enwyd fel un o 100 o Bobl Mwyaf Prydferth gan gylchgrawn *People*. Cafwyd llun a phroffil ohono yn yr adran "Coming of Age". Ynddo, dywedodd Efron mai ef oedd y plentyn byrraf yn yr ysgol (mae ef bellach yn 5'8") a chafodd ei bryfocio am y gap enfawr yn ei ddannedd.

## Bywyd personol 
Mae gan Efron apartment a dau gi defaid Awstralaidd o'r enw Dreamer a Puppy. Mae ganddo gath Siamese o'r enw Simon hefyd.

Ar 15 Ionawr 2008, rhuthrwyd Efron i Ganolfan Feddysol Cedars-Sinai yn Los Angeles am lawdriniaeth frys ar ei goluddyn crog.

Roedd Efron hefyd ar restr 100 o Enwogion Forbes yn 2008, ar rif 92 gyda enillion amcangyfrifol o $5.8 miliwn rhwng mis Mehefin 2007 a Mehefin 2008.

Mewn cyfweliad ym mis Hydref 2007, cadarnhaodd Vanessa Hudgens mewn cyfweliad gyda chylchgrawn *Teen Magazine* ei bod hi ac Efron wedi bod yn canlyn ers ffilmio High School Musical. Roeddent dal yn canlyn ar ddechrau mis Medi 2008.

## Ffilmograffiaeth 
## Disgograffiaeth 
### Traciau Sain 
* 2007: Trac Sain *Hairspray* – 10 Gorffennaf, 2007
* 2007: Trac Sain *High School Musical 2* - 14 Awst, 2007
* 2008: Trac Sain ''High School Musical 3: Senior Year - 21 Hydref, 2008

### Caneuon a aeth i'r Siart 
## Cyfeiriadau 
Categori:Actorion o'r Unol Daleithiau
Categori:Cantorion o'r Unol Daleithiau
Categori:Genedigaethau 1987
Categori:Iddewon
Categori:Pobl o Galiffornia